4
Aña guasu imiari Jesús pe
1 Jare Jesús ou ye Jordán güi. Jae tɨnɨe Espíritu Santo pe. Jayave Espíritu Santo omondo Jesús ñuu pe. 2 Jare Jesús opɨta ñuu pe cuarenta ara, jare aña guasu imiari chupe oyapouca vaera tei mbaeyoa chupe. Jare jocuae ara reta pe Jesús mbaeti mbae jou. Jae rambue jocuae ara reta opa ma yave, ñɨmbɨaɨ co. 3 Jayave aña guasu jei Jesús pe:
—Nde co jae Tumpa Taɨ yave, ere cuae ita pe oyeapo vaera mbɨyapera.
4 Erei Jesús jei chupe:
—Tumpa iñee pe oyecuatía oi corai:
Icavi co ɨvɨ pegua reta jou vaera mbɨyape güɨnoi vaera tecove.
Erei icavi yae co oyeapɨsaca vaera Tumpa iñee re jare oyapo vaera jeigüe güɨnoi vaera tecove opa mbae vae.
Jocorai oyecuatía oi —jei.
5 Jayave aña guasu güɨraja Jesús metei ɨvɨtɨ re jare oechauca chupe metei jeia pe opaete mburuvicha guasu reta iporoocuaia ɨvɨ pe ñogüɨnoi vae. 6 Jayave aña guasu jei Jesús pe:
—Tamee ndeve mbaepuere reyeapo vaera opaete cuae juvicha guasura, opaete vae nemboete vaera. Echa cuae mbaepuere oñemee co cheve jare chepuere amee aipota amee chupe vae pe —jei—. 7 Nde reyeatɨca yave chemboete vaera, tamee ndeve nembaera —jei.
8 Jayave Jesús jei chupe:
—Ecua chegüi, Satanás. Echa Tumpa iñee pe oyecuatía oi corai:
Che co jae ndeYa Tumpa.
Chemboete —jei Tumpa—.
Jaeño cheve eyeócuai.
Jocorai oyecuatía oi —jei.
9 Jayave aña guasu güɨraja Jesús Jerusalén pe jare omboyeupi Tumpa jo iyapɨte re. Jayave jei chupe:
—Nde co jae Tumpa Taɨ yave, ea cuae güi. 10 Echa Tumpa iñee pe oyecuatía oi corai:
Tumpa oyocuaita araɨgua reta oñangareco vaera nderé. 11 Ipo pe ndepɨɨ retata agüɨye vaera ndepɨ rembopere ita re.
Jocorai oyecuatía oi —jei aña guasu chupe.
12 Jayave Jesús jei chupe:
—Tumpa iñee pe oyecuatía oi corai:
Che co jae ndeYa Tumpa.
Agüɨye mbae eyapo reicuaa vaera tuicha ra chepɨaguasu.
Jocorai oyecuatía oi —jei.
13 Jare aña guasu opa ma imiari chupe yave oyapouca vaera tei mbaeyoa chupe, ojo ye chugüi michi pegua.
Jesús omboɨpɨ iparavɨquɨ
14 Jayave Jesús ou ye Galilea pe. Jare güɨnoi mbaepuere Espíritu Santo omee chupe vae. Jare jeracua jese opaete jocuae ɨvɨ rupi. 15 Jare jae oporomboe judío reta itupao reta pe jare opaete vae omboete.
Jesús Nazaret pe
16 Jayave ou ye Nazaret pe - joco pe jae ocuacuaa. Jayave mbutuu iara pe oique judío reta itupao pe jeco ae rami, jare oñemboɨ Tumpa iñee omongueta vaera. 17 Jare oñemee Jesús pe metei libro. Jocuae libro pe oi Tumpa iñee aracae omombeu vae Isaías oicuatía vae. Jayave Jesús oipea libro jare ovae omongueta vaera. Jayave omongueta corai:
18 ÑandeYa iEspíritu oime che ndive oi.
Jae cheparavo amombeu vaera ñee icavi vae paravete vae reta pe.
Jae chembou ambopɨacatu vaera ipɨatɨtɨ vae reta.
Chembou vi amombeu vaera tembipɨɨ reta pe ipuere ma oyeyora, jare amombeu vaera jesa mbae vae reta pe omae vaera.
Chembou vi ayora vaera oiporara vae reta oiporarauca chupe vae reta imbaepuere güi. 19 Chembou vi amombeu vaera ñandeYa ipɨacavita opaete vae pe.
Jocorai omongueta. 20 Jayave Jesús oñoquenda ye libro jare omee ye libro iñangarecoa pe. Jayave oguapɨ ye. Jare opaete tupao pe ñogüɨnoi vae reta omae ngatu Jesús re. 21 Jayave Jesús jei chupe reta:
—Cuae ara cuae oyecuatía oi vae oyeapo ma perovaque.
22 Jare opaete joco pe ñogüɨnoi vae reta imiari cavi jese. Echa ipɨacañɨ yae iñee icavi yae vae re. Jae reta jei:
—¿Jaea yera cuae José taɨ?
23 Jayave Jesús jei chupe reta:
—Pereta co cheve jocuae ñamojaanga reve yae vae: Nde co jae metei oporopoano vae. Jae rambue eñepoano. Echa jeracua oreve quirai mbaembae reyapo Capernaum pe. Jae rambue eyapo vi cuae pe ndeɨvɨ ae pe —pereta, jei—. 24 Añete che jae peve, oime yave quia Tumpa iñee jentaɨgua reta pe omombeu vae, jae reta mbaeti güɨrovia —jei—. 25 Añete che jae peve, jeta cuña imemano vae reta yogüɨreco Israel pe Elías oico rambueve. Mboapɨ año jare seis yasɨ mbaeti oquɨ jare caruai yae opaete que rupi —jei—. 26 Erei Tumpa mbaeti omondo Elías metei cuña imemano vae Israel pegua pɨri. Jaeño omondo metei cuña imemano vae tenta Sarepta Sidón pegua pɨri —jei Jesús chupe reta—. 27 Jae ramiño vi jeta ipire ocúi vae reta yogüɨreco Israel pe Tumpa iñee aracae omombeu vae Eliseo oico rambueve. Erei Tumpa mbaeti omondo Eliseo ombogüera vaera metei ipire ocúi vae Israel pegua. Jaeño omondo ombogüera vaera Naamán, jare Naamán co jae Siria pegua —jei.
28 Cuae oendu reta yave, opaete tupao pe ñogüɨnoi vae reta pochɨ yae Jesús pe. 29 Jayave jae reta opúa jare güɨraja Jesús tenta güi icatu pe ɨvɨtɨ iyapɨte re omombo vaera tei ɨvɨ cotɨ joco güi. Jocuae tenta oi ɨvɨtɨ re. 30 Erei Jesús oasa jae reta ipɨte rupi jare ojo chugüi reta.
Cuimbae aña oya jese vae
31 Jayave Jesús ojo tenta Capernaum Galilea pegua pe. Joco pe Jesús oporomboe mbutuu iara ñavo. 32 Jare oyeapɨsaca jese vae reta ipɨacañɨ iporomboe re. Echa omboe reta mbaepuere güɨnoi vae rami. 33 Jare oique tupao pe cuimbae aña oya jese vae. Jae iñeeata reve jei:
34 —¿Maera pa reyu oremambeco, Jesús Nazaret pegua? ¿Reyu pa oremboai vaera? Che rocuaa. Nde co jae iyoa mbae vae. Nde reyu co Tumpa güi —jei.
35 Jayave Jesús oñeengata chupe.
—¡Nequirii! ¡Ecua chugüi! —jei.
Jayave aña oitɨ ɨvɨ re cuimbae jare ojo chugüi. Oeya caviño. 36 Jare opaete oecha vae reta ipɨacañɨ jare oparandu oyoupe:
—¿Mbae nunga ñee pa cuae? Echa mbaepuere pe oyócuai aña reta yogüɨraja vaera oya jese vae reta güi, jare jae reta oyapo oyocuaigüe —jei reta.
37 Jare jeracua jese opaete jocuae ɨvɨ rupi.
Jesús ombogüera Simón jaicho
38 Jare Jesús tupao güi oe yave, oique Simón jo pe. Jare Simón jaicho jacu yae oi. Iru joco pe ñogüɨnoi vae reta oyerure Jesús pe ombogüera vaera. 39 Jayave Jesús ojo cuña oia pe jare jei jacu opɨta vaera chugüi. Jayave jacu opɨta chugüi. Jayave jupiveiño cuña opúa jare omee mbae jou reta vaera.
Jesús ombogüera imbaerasɨ vae reta
40 Jare cuaraɨ oique ma yave, opaete jentara imbaerasɨ vae güɨnoi vae reta güeru imbaerasɨ vae reta Jesús oia pe. Jare Jesús oñono ipo metei ñavo re jare ombogüera reta. 41 Jare aña reta yogüɨraja oya jese vae reta güi. Osapúcai reta jare jei:
—Nde co jae Tumpa Taɨ.
Erei Jesús oñeengata chupe reta. Mbaeti omaeño aña reta re imiari vaera. Echa jae reta oicuaa jae co Cristo.
Jesús ojo Galilea rupi omombeu Tumpa iñee
42 Pɨareve pe Jesús oe tenta güi ojo mbaeti quia oicoa pe. Jayave tenta pegua reta yogüɨraja oeca. Jare yogüɨraja ovae yave jae oia pe, oyerure tei chupe agüɨye vaera ojo chugüi reta. 43 Erei Jesús jei chupe reta:
—Icavi co aja vaera iru tenta reta pe amombeu vaera joco pe vi ñee icavi vae Tumpa iporoocuaia regua. Echa cuaera Tumpa chembou —jei.
44 Jare ojo opaete Galilea rupi jare omombeu Tumpa iñee judío reta itupao ñavo pe.