26
Oipota reta oyucauca Jesús
1 Jare opaete cuae jei ma yave, Jesús jei jemimboe reta pe:
2 —Peicuaa mócoi ara co oata pascua iyarete iara ovae vaera, jare che cuimbaera ayeapo vae añemoeterengaucata co ayecutuca vaera —jei.
3 Jare sacerdote reta itenondegua reta jare tenta pegua reta itenondegua reta oñemboatɨ sacerdote tenondegua joca pe. Sacerdote tenondegua jee co Caifás. 4 Jare oñomomiari reta quirai ipuere oipɨɨ vɨari Jesús oyucauca vaera. 5 Erei jei reta:
—Agüɨye yaipɨɨ arete iara pe, agüɨye vaera tenta pegua reta oyapo tecorai.
Cuña opɨyere mbae ipiche cavi vae Jesús re
6 Jare Jesús oi rambueve tenta Betania pe Simón ipire ocuise vae jo pe, 7 oique metei cuña. Cuña güeru ɨru-raɨ ita alabastro jee vae pegua. Cuae ɨru-raɨ tɨnɨe mbae ipiche cavi vae jepɨ yae vae pe. Jare cuña opɨyere mbae ipiche cavi vae Jesús iñaca re, Jesús mesa pe oguapɨ oi rambueve. 8 Jare Jesús jemimboe reta cuae oecha yave, pochɨ cuña pe. Jei reta:
—¿Maera pa omombúcai? 9 Echa omee yave corepoti re, guɨnoita tei jeta corepoti omee vaera paravete vae reta pe —jei reta.
10 Erei Jesús oicuaa jei reta vae, jare jei chupe reta:
—¿Maera pa pemambeco cuña? Icavi vae co oyapo cheve —jei—. 11 Echa yogüɨrecoñotai co paravete vae reta pe reta ndive, erei che ngaraa jecuaeño ai pe reta ndive —jei—. 12 Cuae mbae ipiche cavi vae opɨyere cheré vae pe chembopiche cavi ma, ndei añeotɨuca mbove —jei—. 13 Añete che jae peve, opaete ɨvɨ rupi ñee icavi vae jeracuaa rupi, cuae oyapo vae vi jeracuata, iru vae reta imaendúa vaera jese —jei.
Judas omoeterengata Jesús
14 Jayave jocuae doce jemimboe reta güi metei Judas Iscariote jee vae ojo sacerdote reta itenondegua reta ñogüɨnoia pe, 15 jare jei chupe reta:
—¿Mbae pa pemeeta cheve, amoeterenga yave Jesús peve?
Jayave jae reta jei omeeta co chupe treinta corepoti. 16 Jayave jocuae güive Judas oeca quirai ipuere omoeterenga Jesús chupe reta.
Jesús ocaru jemimboe reta ndive
17 Jare jocuae ara judío reta omboɨpɨ jou mbɨyape ovu mbae vae yave, Jesús jemimboe reta yogüeru jei chupe:
—¿Quiape pa reipota royapocavi vaera, vecha isoo pascua pegua reu vaera?
18 Jayave Jesús jei chupe reta:
—Pecua tenta pe pere cuimbae amombeu peve vae pe: Oporomboe vae jei: Ora ovae ma. Jauta vecha isoo pascua pegua ndero pe cheremimboe reta ndive —jei, pere chupe, jei.
19 Jayave jemimboe reta oyapo Jesús jei chupe reta oyapo vaera vae. Jare oyapocavi reta vecha isoo pascua pegua jou reta vaera.
20 Jare pɨtu ma yave Jesús oguapɨ ocaru vaera jocuae doce jemimboe reta ndive. 21 Jare ocaru ñogüɨnoi rambueve, Jesús jei chupe reta:
—Añete che jae peve, metei pepɨte pe oi vae chemoeterengata cherovaicho reta pe.
22 Jayave jae reta ipɨatɨtɨ yae, jare jei Jesús pe meteitei rupi:
—CheYa, ¿che pa co jae?
23 Jayave Jesús jei chupe reta:
—Mbɨyape omoaquɨ oi che ndive ñae pe vae co jae. 24 Che cuimbaera ayeapo vae ajañotai amano vaera, oyecuatía oi cheregua rami. Erei jocuae cuimbae chemoeterengata vae oiporarata co. Icavi tei viña jocuae cuimbae mbaeti oico yave —jei.
25 Jayave Judas (Jesús omoeterenga vae) jei chupe:
—Oporomboe vae, ¿che pa co jae?
—Rere ma co —jei Jesús chupe.
26 Jare ocaru ñogüɨnoi rambueve, Jesús oipɨɨ mbɨyape, jare omee yasoropai Tumpa pe. Jayave opɨsae mbɨyape jare omee jemimboe reta pe.
—Peu —jei chupe reta—. Cuae co jae cherete —jei.
27 Jayave Jesús oipɨɨ vi metei vaso, jare yasoropai omee ye güire Tumpa pe, omee jemimboe reta pe.
—Peu opaete pe reta —jei—. 28 Cuae co jae cherugüɨ. Cherugüɨ oyepɨyereta, Tumpa güɨrocuaveegüe vae oyeapo vaera, jare Tumpa iñɨro vaera jeta vae pe imbaeyoa reta re —jei—. 29 Erei che jae peve, ngaraa ma jau uva tɨgüe, cheRu iporoocuaia pe uva tɨgüe ipɨau vae pe reta ndive jau regua —jei.
Pedro oicuacuta Jesús
30 Jare opa güire omboete reta Tumpa canta pe, oe reta yogüɨraja ɨvɨtɨ Oliva cotɨ. 31 Jayave Jesús jei chupe reta:
—Opaete pe reta chereyata cuae pɨtu. Echa Tumpa iñee pe oyecuatía oi corai:
Ayucata vecha reta iñangarecoa, jare vecha reta opata oñemoai.
Jocorai oyecuatía oi —jei—. 32 Erei aicove ye ayu güire omanogüe vae reta ipɨte güi, ajata perenonde Galilea pe —jei.
33 Jayave Pedro jei Jesús pe:
—Yepe tei opaete iru reta tandereya, erei che ngaraa roeya.
34 —Añete che jae ndeve —jei Jesús chupe—, cuae pɨtu etei, ndei tacareo oñee pɨipɨi mbove, mboapɨ ma checuacuta —jei.
35 Erei Pedro jei ye chupe:
—Yepe tei tamano nde ndive, erei ngaraa rocuacu.
Jare jocorai vi jei opaete Jesús jemimboe reta.
Jesús oyerure Getsemaní pe
36 Jayave Jesús ojo jae reta jupíe ovae ɨvɨra reta ñogüɨnoia Getsemaní jee vae pe. Jare Jesús jei jemimboe reta pe:
—Peguapɨ cuae pe, che aja pea pe ayerure Tumpa pe rambueve.
37 Jayave güɨraja Pedro jare jocuae mócoi Zebedeo taɨ reta, jare omboɨpɨ ipɨatɨtɨ jare oiporara yae. 38 Jayave jei jocuae mboapɨ jemimboe reta pe:
—Chepɨatɨtɨ yae, jare amano pota echa. Pepɨta cuae pe, jare agüɨye peque —jei.
39 Jayave Jesús ojo mombɨrɨ catu chugüi reta, jare oyeatɨca ɨvɨ re jare oyerure Tumpa pe.
—CheRu, nde reipota yave, emboasa chegüi cuae aiporarata vae. Erei toyeapo cheve neremimbota. Agüɨye toyeapo cheremimbota —jei.
40 Jayave Jesús ou ye jemimboe reta ñogüɨnoia pe, jare oecha oque ñogüɨnoi. Jayave jei Pedro pe:
—¿Mbaeti pa pepuere metei ora yepe peque mbae pei chemborɨ vaera? 41 Agüɨye peque. Peyerure Tumpa pe, agüɨye vaera peyoa. Pepɨa pe peratangatu co, erei perete iyaquɨ co —jei.
42 Jayave Jesús ojo ye oyerure Tumpa pe.
—CheRu, nde reipota yave aiporara vaera, toyeapo cheve neremimbota —jei.
43 Jayave ou ye jemimboe reta ñogüɨnoia pe, jare oecha oque ye ñogüɨnoi. Echa jae reta jopeɨ yae ete ma.
44 Jayave Jesús ojo ye chugüi reta oyerure Tumpa pe. Oyerure ye tenonde yave oyerure rami. 45 Jayave ou ye jemimboe reta ñogüɨnoia pe jare jei chupe reta:
—Jecuaeño peque jare peputuu. Mase, ora ovae ma. Che cuimbaera ayeapo vae metei vae chemoeterengata cuimbae pochɨ vae reta pe —jei—. 46 Pepúa. Yaja mo. Mase, chemoeterengata vae coiño ma ou —jei.
Jovaicho reta oipɨɨ Jesús
47 Jare imiari oi rambueve, ou Judas - jae co jocuae doce vae güi metei - jeta vae ndive. Jae reta güeru quɨsepucu reta jare ɨvɨra reta. Sacerdote reta itenondegua reta jare tenta pegua reta itenondegua reta ombou Jesús pe cuae reta. 48 Jare omoeterengata vae omombeu ma iru reta pe mbae oyapota vae. Jei ma chupe reta:
—Jocuae aiyurupɨte vae co jae. Peipɨɨ —jei.
49 Judas ou voi Jesús oia pe.
—Pɨtu ma, oporomboe vae —jei chupe.
Jayave oiyurupɨte.
50 Jayave Jesús jei chupe:
—Cheamingo, ¿maera pa reyapo jocorai?
Jayave iru reta yogüeru oipɨɨ Jesús. 51 Jare metei Jesús ndive oi vae oipɨɨ iquɨsepucu jare oequi jɨru güi, jare oiporu sacerdote tenondegua jembiócuai inambi re, jare inambi oyeequi. 52 Jayave Jesús jei chupe:
—Peñono ye quɨsepucu jɨru pe. Echa opaete quɨsepucu oiporu vae reta oyeyucaucata quɨsepucu pe —jei—. 53 Aipota yave, chepuere ayerure cheRu pe ombou voi vaera jeta yae araɨgua reta cherepɨ vaera. ¿Mbaeti pa reicuaa cuae? —jei—. 54 Erei jocorai yave, ¿quiraita pa oyeapo Tumpa iñee pe oyecuatía oi vae? Echa jei jocoraita co oyeapo cheve —jei.
55 Jayave Jesús jei yogüeru vae reta pe:
—¿Maera pa peru quɨsepucu reta jare ɨvɨra reta chepɨɨ vaera, imonda vae peipɨɨ yave rami? Ara ñavo aguapɨ pe reta ndive Tumpa jo pe. Joco pe aporomboe, jare mbaeti chepɨɨ —jei—. 56 Erei opaete cuae oyeapo oi Tumpa iñee aracae omombeu vae reta oicuatía vae oyeapo vaera —jei.
Jayave opaete jemimboe reta oeya Jesús, jare otecuarai.
Jesús oñemboɨ jovaicho reta jóvai
57 Jayave Jesús oipɨɨ vae reta güɨraja sacerdote tenondegua Caifás jo pe. Jare joco pe oñemboatɨ ma mboroócuai re oporomboe vae reta jare tenta pegua reta itenondegua reta. 58 Jare Pedro vi ojo Jesús jaɨcue. Erei mombɨrɨ chugüi ojo. Jae oique sacerdote tenondegua joca pe, jare oguapɨ sacerdote tenondegua jembiócuai reta ndive, oecha vaera mbae oyeapota vae. 59 Jare sacerdote reta itenondegua reta jare opaete iru mburuvicha reta oeca quia oñeapo vaera Jesús re yapu reve, oyucauca vaera. 60 Erei mbaeti ovae reta teco jese, yepe tei jeta vae yapu reve oñeapo jese. Taɨcue rupi mócoi vae yapu reve oñeapo jese. 61 Jae reta jei:
—Cuae cuimbae jei: Chepuere ambosururu Tumpa jo jare ayapo ye mboapɨ ara pe —jei, jei reta.
62 Jayave sacerdote tenondegua opúa oñemboɨ jare jei Jesús pe:
—¿Maera pa mbaeti neñee remoe? ¿Mbae re pa cuae reta oñeapo nderé? —jei.
63 Erei Jesús quiriiño. Jayave sacerdote tenondegua oparandu ye chupe:
—¿Nde pa co jae Cristo? ¿Nde pa co jae Tumpa Taɨ? Che roócuai Tumpa jecuaeño oico vae jee re remombeu vaera oreve —jei.
64 Jayave Jesús jei chupe:
—Nde rere rami jae co che. Erei che jae peve, che cuimbaera ayeapo vae cherechata co aguapɨ ai Tumpa mbaepuere güɨnoi vae iyɨque pe iyacatu cotɨ. Cherechata vi ayu amapɨtu reta reve —jei.
65 Jayave sacerdote tenondegua omondoro jemimonde ae, jare jei:
—Jei ma icavi mbae vae Tumpa cotɨ. ¿Maera pa yaeca ye iru vae reta oñeapo vaera jese? Mase, pe reta peendu ma icavi mbae vae Tumpa cotɨ jei vae —jei—. 66 ¿Mbae pa peñemongueta jese? —jei.
Iru reta jei chupe:
—Icavi mbae yae co. Icavi co yayucauca vaera —jei reta.
67 Jayave amogüe vae ondɨvɨ Jesús jova re, jare oinupa. Jare iru vae reta ocua jese, 68 jare jei chupe:
—Nde co jae Cristo. Emombeu oreve quia ra ocua oi nderé.
Pedro oicuacu Jesús
69 Jare Pedro oguapɨ oi icatu pe oca pe. Jare metei cuñatai ou jei chupe:
—Nde vi co jae Jesús Galilea pegua iñeiru.
70 —Che mbaeti co jae iñeiru —jei Pedro opaete vae jovaque—. Mbaeti aicuaa mbae rere vae —jei.
71 Jayave Pedro ojo taraquera cotɨ. Jare iru cuñatai oecha jare jei joco pe ñogüɨnoi vae reta pe:
—Cuae cuimbae co jae metei Jesús Nazaret pegua iñeiru.
72 Erei Pedro jei ye:
—Che mbaeti co jae iñeiru. Tumpa jee re mbaeti aicuaa jocuae cuimbae —jei.
73 Jare ɨma mi yave joco pe ñogüɨnoi vae reta yogüeru jei Pedro pe:
—Añete co, nde co jae metei Jesús iñeiru. Echa nde nemiari Jesús iñeiru reta imiari rami —jei reta.
74 Jayave Pedro oyepopeyu iyee jare jei ye Tumpa jee re:
—Mbaeti aicuaa jocuae cuimbae.
Jare jupivei tacareo oñee. 75 Jare Pedro imaendúa Jesús jei chupegüe vae re: Ndei tacareo oñee pɨipɨi mbove, mboapɨ ma checuacuta. Jayave Pedro oe joco güi, jare tanta yae oyaeo.